Document ID: 32000R1637

Kommissionens forordning (EF) nr. 1637/2000
af 25. juli 2000
om fastsættelse af de mængder bananer, der kan indføres til Fællesskabet i fjerde kvartal af 2000 som led i toldkontingenterne og mængden af traditionelle AVS-bananer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 20, og
ud fra følgende betragtninger:
(1) I artikel 14, stk. 1, i Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), ændret ved forordning (EF) nr. 756/1999(4), er det fastsat, at der kan fastsættes en vejledende mængde, der er udtrykt ved en fast procentdel af de mængder, der er til rådighed for hver af de i bilag I nævnte oprindelser, for udstedelsen af importlicenser for hvert af de første tre kvartaler af året.
(2) De mængder, der kan indføres fra de lande og grupper af lande, som er nævnt i bilag I til forordning (EF) nr. 2362/98, bør fastsættes for fjerde kvartal af 2000, idet der tages hensyn til de importlicenser, der blev udstedt i løbet af de første tre kvartaler, og til kontingentmængderne og den mængde traditionelle AVS-bananer, som er fastsat i artikel 18 i forordning (EØF) nr. 404/93.
(3) Det bør erindres, at i henhold til artikel 1 i Kommissionens forordning (EF) nr. 250/2000 af 1. februar 2000 om indførsel af bananer som led i toldkontingenterne og traditionelle AVS-bananer og om fastsættelse af vejledende mængder for andet kvartal af 2000(5) fastlægges den maksimale mængde, som en traditionel erhvervsdrivende, der blev registreret i 1999, kan indgive ansøgning om importlicens for, for et givet kvartal i 2000, på grundlag af den referencemængde, som de nationale myndigheder fastlagde og meddelte ham for 1999. For en nytilkommen erhvervsdrivende fastlægges den maksimale mængde ved anvendelse af procentsatsen for den årlige tildeling, som de nationale myndigheder fastlagde efter bilaget til Kommissionens forordning (EF) nr. 440/2000(6), ændret ved forordning (EF) nr. 1563/2000(7), og meddelte hver berørt erhvervsdrivende.
(4) Bestemmelserne i denne forordning bør træde i kraft inden begyndelsen af perioden for indgivelse af licensansøgninger for fjerde kvartal af 2000.
(5) Bestemmelserne i denne forordning vedtages for at sikre, at markedet fortsat kan forsynes i fjerde kvartal af 2000, og at samhandelen med leverandørlandene kan videreføres, men bestemmelserne foregriber ikke eventuelle foranstaltninger, der skal vedtages senere med henbik på at overholde de internationale forpligtelser, som EF har indgået i forbindelse med Verdenshandelsorganisationen, og de erhvervsdrivende kan ikke påberåbe sig disse bestemmelser som grundlag for berettigede forventninger om en forlængelse af importordningen.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -
UDSTEDT FØLGENDE FORORDNING:
Artikel 1
1. De mængder, der vil kunne indføres som led i ordningen med importtoldkontingenter for bananer, og mængden af traditionelle AVS-bananer fra hver af de oprindelser, som er nævnt i bilag I til forordning (EF) nr. 2362/98, er fastsat i bilaget for fjerde kvartal af 2000.
2. For fjerde kvartal af 2000 må ansøgninger om importlicens:
a) der indgives af en traditionel erhvervsdrivende, tilsammen ikke vedrøre en mængde, som er større end forskellen mellem den mængde, der er tildelt denne erhvervsdrivende i henhold til artikel 6, stk. 4, i forordning (EF) nr. 2362/98 for 1999 i medfør af artikel 1 i forordning (EF) nr. 250/2000, og de samlede mængder af de importlicenser som blev udstedt for de første tre kvartaler af 2000
b) der indgives af en nytilkommen erhvervsdrivende, tilsammen ikke vedrøre en mængde, som er større end forskellen mellem den mængde, der er tildelt denne erhvervsdrivende i henhold til artikel 2, stk. 7, i forordning (EF) nr. 250/2000, og de samlede mængder af de importlicenser, som blev udstedt for de første tre kvartaler af 2000.
Ansøgningen om importlicens tages kun i betragtning, der er udstedt til den erhvervsdrivende for de foregående kvartaler af 2000.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juli 2000.

Labels: 3
17